Llíria commemora el Dia Mundial de la Bicicleta
Sin fecha

L'Ajuntament de Llíria se suma hui a la commemoració del Dia Mundial de la Bicicleta, una efemèride que se celebra des de l'any 2018, quan va ser declarada per l'Assemblea General de les Nacions Unides. L'objectiu és reivindicar, davant el planeta, les qualitats d'este mitjà de transport universal i compromés amb la lluita contra el canvi climàtic, la contaminació i la congestió del trànsit a les ciutats.

Segons recalca l'edil de Mobilitat Sostenible, Paco García, “Llíria forma part de la  Xarxa de Ciutats per la Bicicleta i està treballant, des de fa anys, en la transformació de la mobilitat local, amb una aposta ferma per millorar el transport públic i tractant d'incentivar l'ús d'altres maneres de desplaçament com la bicicleta”.

García també ha assenyalat que “enguany ens hem marcat com a objectiu desenvolupar un Pla Director de la Bicicleta en el municipi, on es faça una auditoria de tots  els carrils ciclistes existents i les possibles interconnexions entre ells, tant urbanes com interurbanes”.

Així, la regidoria treballa, a més, treballa en l'ampliació de la xarxa de carrils bici en el municipi, i en altres projectes enfocats a incrementar l'ús d'este mitjà de transport alternatiu i ecològic, com la constitució d'una xarxa d'aparcaments per a bicicletes.

“Fomentar l'ús de la bicicleta i la conversió en zona de vianants d'alguns carrers i  places són els eixos d'actuació sobre els quals centren el full de ruta de l'àrea de Mobilitat  Sostenible”,  ha explicat l'edil.

El lema ‘És el Moment’ ha sigut el triat enguany des de la Xarxa de Ciutats per la Bicicleta per a commemorar este 3 de juny, per a conscienciar sobre l'ús d'este mitjà de transport i que cada bici més al carrer és un cotxe menys en circulació.